На основу члана 15. Закона о локалним изборима („Службени гласник РС“, бр. 129/07, 34/10-одлука УС, 54/11, 12/20, 16/20-аутентично тумачење и 68/20), члана 100. Закона о општем управном поступку („Службени гласник РС“, број 18/16 и 95/18-аутентично тумачење) и члана 4. Закона о важењу уредаба које је Влада уз супотпис председника Републике донела за време ванредног стања и које је Народна скупштина потврдила ( „Службени гласник РС“, број 65/20) Општинска изборна комисија општине Оџаци је на 8. седници одржаној дана 11.05.2020. године донела

**РЕШЕЊЕ**

**О НАСТАВКУ СПРОВОЂЕЊА ИЗБОРНИХ РАДЊИ У ПОСТУПКУ ИЗБОРА ЗА ОДБОРНИКЕ СКУПШТИНЕ ОПШТИНЕ ОЏАЦИ КОЈИ СУ РАСПИСАНИ 4. МАРТА 2020. ГОДИНЕ**

1.Наставља се спровођење изборних радњи у поступку избора за одборнике Скупштине општине Оџаци, расписаних 4. марта 2020. године, почев од дана доношења овог решења.

2. Избори из тачке 1. овог решења одржаће се 21. јуна 2020. године.

3. Настављају да теку сви рокови за вршење изборних радњи у поступку спровођења избора из тачке 1. овог решења, утврђени Законом о избору народних посланика („Службени гласник РС“, бр. 35/2000, 57/03-одлука УСРС, 72/03-др.закон, 75/03 –испр.др.закон, 18/04, 101/05-др.закон, 85/05-др.закон, 28/11-одлука УС, 36/11, 104/09-др.закон, 12/20 и 68/20), Законом о локалним изборима („Службени гласник РС“, бр. 129/07, 34/10-одлука УС, 54/11, 12/20, 16/20-аутентично тумачење и 68/20), Законом о јединственом бирачком списку („Службени гласник РС“, број 104/09 и 99/11) и Одлуком о координираном спровођењу свих избора расписаних за, расписаних за 26. април 2020. године.

4. Општинска изборна комисија ће посебним актом дефинисати истек рокова из тачке 3. овог решења у складу са новим датумом одржавања избора из тачке 2. овог решења.

5. Ово решење објавити у „Службеном листу општине Оџаци“.

**Образложење**

Председник Народне скупштине је 4. марта 2020. године донео Одлуку о расписивању избора за одборнике скупштине градова и скупштине општине у Републици Србији, којом је расписао изборе за одборнике Скупштине општине Оџаци за 26. април 2020. године („Службени гласник РС“ број 19/20). У складу са том одлуком, Општинска изборна комисија је спроводила изборне радње прописане законом.

Одлуком о проглашењу ванредног стања („Службени гласник РС“, број 29/20), коју су 15. марта 2020. године донели заједно председник Републике, председник Народне скупштине и председник Владе, проглашено је ванредно стање на територији Републике Србије.

Влада је, на основу члана 200. став 6. Устава Републике Србије, уз супотпис председника Републике, 16. марта 2020. године донела Уредбу о мерама за време ванредног стања („Службени гласник РС“, број 31/20). Уредба је ступила на снагу даном објављивања у „Службеном гласнику Републике Србије“, 16. марта 2020.године.

Чланом 5. наведене Уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26.април 2020. године и да ће се спровођење изборних радњи наставити по престанку ванредног стања.

У складу са наведеним, Општинска изборна комисија је, 16. марта 2020. године, донела Решење о прекиду свих изборних радњи у спровођењу избора за одборнике Скупштине општине Оџаци расписане за 26.април 2020. године („Службени лист општине Оџаци“, број 5/20) док важи Одлука о проглашењу ванредног стања.

Народна скупштина је, 6.маја 2020. године, донела Одлуку о укидању ванредног стања („Службени гласник РС“, број 65/20).

Истог дана, Народна скупштина је донела и Закон о важењу уредаба које је Влада уз супотпис председника Републике донела за време ванредног стања и које је Народна скупштина потврдила. Чланом 4. наведеног закона прописано је да ће надлежне изборне комисије 11. маја 2020. године донети решења о настављању спровођења изборних радњи у поступку спровођења избора за народне посланике, посланике Скупштине Аутономне покрајине Војводине и одборнике скупштина општина и градова. Истим чланом, надлежне изборне комисије су задужене да утврде нове рокове за вршење изборних радњи у поступку спровођења избора у складу са временом наставка спровођења изборних радњи.

Председник Народне скупштине је 10. маја 2020. године донео Одлуку о измени Одлуке о расписивању избора за одборнике скупштине градова и скупштине општине у Републици Србији („Службени гласник РС“, број 68/20), која је истог дана ступила на снагу, објављивањем у „Службеном гласнику Републике Србије“. Овом одлуком, као датум одржавања изброа за одборнике одређен је 21. јун 2020. године

У складу са наведеним, Општинска изборна комисија општине Оџаци, као орган надлежан за спровођење поступка избора за одборнике Скупштине општине Оџаци, донела је решење као у диспозитиву.

**Упутство о правном средству:** Против овог решења може се поднети приговор Општинској изборној комисији у року од 24 часа од часа доношења решења.

**ОПШТИНСКА ИЗБОРНА КОМИСИЈА ОПШТИНЕ ОЏАЦИ**

Број: 013-1-28/2020

Дана:11.05.2020.године председник Општинске изборне комисије

ОЏАЦИ дипл.правник Данијела Лазор с.р.